壽曾漕
作者：徐璣
朝代：宋

paragraphs: 洪波混浩深無底，分作江河合成海。
由來分合必有源，一點清澄元不改。
皇家德澤在人深，人心已洽天眷臨。
爰産真賢佐隆治，南豐昆季玉與金。
南豐先生飽文學，筆端璀璨相參錯。
帝制猶如盤誥風，良史不令遷固作。
文昭內翰學於兄，文章餘事德業成。
溫溫氣見春日暖，凜凜議論秋霜明。
魯公拜相誰當筆，弟草兄制光如日。
一家盛事今古稀，千載獨瞻門第屹。
常時此瑞分爲三，朝論鼎立何巉巖。
乾坤清氣有時合，合作星郎青似藍。
中秋五日玉宇澄，非烟非霧朝盈庭。
天上麒麟千載出，人間蟾桂一年輕。
規模局度尤精粹，望見咸知宰相器。
全閩飛最一年餘，丹鳳啣書九天至。
知公文字如南豐，愛公德器文昭同。
願公復取魯公位，斡補造化通洪濛。
壽公滿滿稱霞觥，勳業長看雙鬢青。
乞與芝蘭分玉砌，高歌此頌清風生。